CELEX: 32020D1465
Language: lv
Date: 2020-10-12 00:00:00
Title: Padomes Lēmums (KĀDP) 2020/1465 (2020. gada 12. oktobris) par Eiropas Savienības rīcību, atbalstot Apvienoto Nāciju Organizācijas verifikācijas un inspekcijas mehānismu Jemenā

13.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 335/13
               
            
         PADOMES LĒMUMS (KĀDP) 2020/1465
         (2020. gada 12. oktobris)
         par Eiropas Savienības rīcību, atbalstot Apvienoto Nāciju Organizācijas verifikācijas un inspekcijas mehānismu Jemenā
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 28. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2018. gada 18. septembrī, balstoties uz Apvienoto Nāciju Organizācijas (ANO) verifikācijas un inspekcijas mehānisma (UNVIM) lūgumu, pieņēma Lēmumu (KĀDP) 2018/1249 (1) par Eiropas Savienības rīcību UNVIM atbalstam. Lēmuma (KĀDP) 2018/1249 tehniskā īstenošana tika uzticēta ANO Projektu pakalpojumu birojam (UNOPS), un tās mērķis bija nodrošināt, lai UNVIM saskaņā ar ANO Drošības Padomes Rezolūciju (ANO DP rezolūcija) 2216 (2015) varētu turpināt pildīt uzdevumus, kas saistīti ar uzraudzību un inspekciju.
                  
               
                     (2)
                  
                  
                     Jemenas konfliktā iesaistītās puses 2018. gada 13. decembrī parakstīja Stokholmas vienošanos, kuras noteikumi tika apstiprināti ar ANO DP rezolūcijām 2451 (2018) un 2452 (2019). UNVIM tika piešķirta vadoša loma atbalsta sniegšanā Jemenas Sarkanās jūras ostu korporācijai (Yemen Red Sea Ports Corporation) saistībā ar pārvaldību un inspekcijām Hodeidas, Salefas un Rās Isas ostās.
                  
               
                     (3)
                  
                  
                     Padome 2019. gada 18. februārī pieņēma secinājumus, kuros atzinīgi novērtēja Stokholmas vienošanās pieņemšanu, kā arī ANO DP rezolūciju 2451 (2018) un 2452 (2019) vienprātīgo pieņemšanu. Padome atkārtoti aicināja visas puses atvieglot komercpreču, tostarp degvielas, piegādi un atgādināja, ka Hodeidas, kā arī Salefas un Rās Isas ostu darbība ir ārkārtīgi svarīga miljoniem jemeniešu izdzīvošanā. Padome atkārtoja, ka tā atbalsta UNVIM, lai nodrošinātu, ka komercpreces turpina ieplūst Jemenā, pilnībā ievērojot visas attiecīgās ANO DP rezolūcijas.
                  
               
                     (4)
                  
                  
                     Padome 2019. gada 4. oktobrī, balstoties uz UNVIM lūgumu, pieņēma Lēmumu (KĀDP) 2019/1672 (2) un atjaunoja Savienības atbalstu UNVIM.
                  
               
                     (5)
                  
                  
                     Ar ANO DP rezolūcijām 2505 (2020) un 2534 (2020) tika pagarinātas pilnvaras ANO misijai Hodeidas vienošanās atbalstam (UNMHA), lai atbalstītu to, ka tiek īstenota vienošanās par Hodeidas pilsētu un par Hodeidas, Salefas un Rās Isas ostām, kā to paredz Stokholmas vienošanās.
                  
               
                     (6)
                  
                  
                     2020. gada 15. jūlijāUNVIM Savienībai lūdza turpmāku atbalstu.
                  
               
                     (7)
                  
                  
                     Savienībai būtu jāatjauno atbalsts UNVIM, lai mehānisms varētu īstenot savas pilnvaras,
                  
               IR PIEŅĒMUSI ŠO LĒMUMU.
         
            1. pants
            
               1.   Savienība atjauno atbalstu UNVIM, lai mehānisms varētu īstenot savas pilnvaras, kā noteikts attiecīgajās ANO DP rezolūcijās, jo īpaši ANO DP Rezolūcijās 2216 (2015) un 2451 (2018). Minētā atbalsta vispārīgie mērķi ir palīdzēt atjaunot komercpreču netraucētu brīvu plūsmu uz Jemenu, nodrošinot pārredzamu un efektīvu pielaides procesu attiecībā uz komercpārvadājumiem, kuru galamērķis ir Jemenas ostas, ko Jemenas valdība nekontrolē, un pastiprināt UNVIM lomu Stokholmas vienošanās noteikumu īstenošanā.
            
            
               2.   Konkrētie šā projekta mērķi ir:
               
                           —
                        
                        
                           palielināt komerckravu plūsmu uz Jemenu, vēl vairāk paātrinot komercpārvadājumu pielaides procesu un veicinot kuģniecības uzņēmumu uzticēšanos attiecībā uz komercpārvadājumu piekļuvi Hodeidas, Salefas un Rās Isas ostām,
                        
                     
                           —
                        
                        
                           veicināt UNVIM spēju izvērst darbību Hodeidas, Salefas un Rās Isas ostās, kā paredz Stokholmas vienošanās un attiecīgās ANO DP rezolūcijas.
                        
                     
            
               3.   Ar šo lēmumu Savienība sniedz atbalstu ANO Ģenerālsekretāra īpašā sūtņa Jemenā birojam un UNMHA birojam attiecībā uz UNVIM darbības izvēršanu Hodeidas, Salefas un Rās Isas ostās. Tāpēc Savienība sniedz ieguldījumu ar UNVIM pastiprināšanu saistīto izmaksu segšanā un tādējādi palīdz reaģēt uz Jemenas iedzīvotāju vajadzībām plašākas humānās palīdzības stratēģijas ietvaros.
               Projekta apraksts ir iekļauts pielikumā.
            
         
         
            2. pants
            
               1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (Augstais pārstāvis).
            
            
               2.   Lēmuma 1. pantā minēto darbību tehnisko īstenošanu uztic UNOPS. Tas šo uzdevumu veic Augstā pārstāvja uzraudzībā. Šajā nolūkā Augstais Pārstāvis slēdz vajadzīgo vienošanos ar UNOPS.
            
         
         
            3. pants
            
               1.   Finanšu atsauces summa 1. pantā minētā projekta īstenošanai ir 2 059 838 EUR.
            
            
               2.   Izdevumus, ko finansē no 1. punktā noteiktās summas, pārvalda saskaņā ar procedūrām un noteikumiem, ko piemēro Savienības budžetam.
            
            
               3.   Komisija uzrauga to izdevumu pareizu pārvaldību, ko finansē no 1. punktā noteiktās summas. Šajā nolūkā tā slēdz iemaksu nolīgumu ar UNOPS. Minētajā iemaksu nolīgumā paredz, ka UNOPS jānodrošina, lai Savienības ieguldījums būtu pamanāms.
            
            
               4.   Komisija 3. punktā minēto iemaksu nolīgumu cenšas noslēgt, cik drīz vien iespējams pēc šā lēmuma pieņemšanas. Tā informē Padomi par visām grūtībām minētajā procesā un par iemaksu nolīguma noslēgšanas dienu.
            
         
         
            4. pants
            
               1.   Augstais pārstāvis ziņo Padomei par šā lēmuma īstenošanu, pamatojoties uz UNVIM sagatavotajiem regulārajiem ziņojumiem, tostarp ziņojumus par UNVIM vadības komitejas ikmēneša sanāksmēm. Minētie ziņojumi ir pamats, uz kura Padome sagatavo izvērtējumu.
            
            
               2.   Komisija Padomei sniedz informāciju par finansiālajiem aspektiem 1. pantā minētā projekta īstenošanā.
            
         
         
            5. pants
            Šis lēmums stājas spēkā tā pieņemšanas dienā.
            Šo lēmumu piemēro no 2020. gada 1. oktobra.
            Šis lēmums zaudē spēku 12 mēnešus pēc dienas, kad Komisija un UNOPS noslēdz 3. panta 3. punktā minēto iemaksu nolīgumu.
         
         
            Luksemburgā, 2020. gada 12. oktobrī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  Padomes Lēmums (KĀDP) 2018/1249 (2018. gada 18. septembris) par Eiropas Savienības rīcību, atbalstot Apvienoto Nāciju Organizācijas verifikācijas un inspekcijas mehānismu Jemenā (OV L 235, 19.9.2018., 14. lpp.).
         
            (2)  Padomes Lēmums (KĀDP) 2019/1672 (2019. gada 4. oktobris) par Eiropas Savienības rīcību, atbalstot Apvienoto Nāciju Organizācijas verifikācijas un inspekcijas mehānismu Jemenā (OV L 256, 7.10.2019., 10. lpp.).
      
      
         
            PIELIKUMS
            Savienības atbalsta mērķis ir sniegt atbalstu UNVIM, finansējot šādu tā personālu:
            
                        —
                     
                     
                        personāls, ko norīko uz Hodeidu: viens koordinācijas administrators, viens lauka operāciju drošības padomnieks, divi uzraugi, divi sadarbības koordinatori, viens asistents protokola un operatīvajos jautājumos, viens vietējais drošības asistents un viens administratīvais asistents,
                     
                  
                        —
                     
                     
                        viens uzraugs, ko norīko uz Salefu, un viens uzraugs, ko norīko uz Rās Isu,
                     
                  
                        —
                     
                     
                        viens skenera operators.
                     
                  Tāpat arī tiek finansēts administratīvā atbalsta personāls, kas nepieciešams, lai īstenotu Savienības rīcību UNVIM atbalstam (viens finanšu administrators, viens iepirkuma administrators un viens cilvēkresursu administrators).
            
               UNOPS šajā pielikumā minēto personālu pieņem darbā saskaņā ar UNOPS darbā pieņemšanas noteikumiem un procedūrām. UNOPS iepriekš informē EĀDD, ja kāda no amata vietām atbrīvojas.